CELEX: 32018D1892
Language: sl
Date: 2018-12-03 00:00:00
Title: Izvedbeni sklep Komisije (EU) 2018/1892 z dne 3. decembra 2018 o ukrepu prepovedi dajanja na trg vrtne kosilnice proizvajalca GGP Italy SpA, ki ga je sprejela Latvija v skladu z Direktivo 2006/42/ES Evropskega parlamenta in Sveta (notificirano pod dokumentarno številko C(2018) 7656) (Besedilo velja za EGP.)

5.12.2018   
               
               
                  SL
               
               
                  Uradni list Evropske unije
               
               
                  L 309/40
               
            
         IZVEDBENI SKLEP KOMISIJE (EU) 2018/1892
         z dne 3. decembra 2018
         o ukrepu prepovedi dajanja na trg vrtne kosilnice proizvajalca GGP Italy SpA, ki ga je sprejela Latvija v skladu z Direktivo 2006/42/ES Evropskega parlamenta in Sveta
         
            
               (notificirano pod dokumentarno številko C(2018) 7656)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 11(3) Direktive,
         ob upoštevanju naslednjega:
         
                     (1)
                  
                  
                     Latvija je 1. Julija 2014 obvestila Komisijo o ukrepu, ki prepoveduje dajanje na trg vrtne kosilnice vrste Stiga Collector 35 EL (C350, 297352654/S13) proizvajalca GGP Italy SpA, via del Lavoro 6, 31033 Castelfranco Veneto, Italija.
                  
               
                     (2)
                  
                  
                     Latvija je ukrep sprejela 3. decembra 2013 glede na to, da vrtna kosilnica ni bila skladna z bistvenimi zdravstvenimi in varnostnimi zahtevami iz točk 1.3.8 in 1.4.1 Priloge I k Direktivi 2006/42/ES, saj ni izpolnjevala skladnosti s harmoniziranim standardom EN 60335-2-77:2010.
                  
               
                     (3)
                  
                  
                     Komisija je z Izvedbenim sklepom Komisije (EU) 2015/902 (2) ugotovila, da je ukrep, ki ga je sprejela Latvija, upravičen.
                  
               
                     (4)
                  
                  
                     Splošno sodišče je s sodbo z dne 26. januarja 2017 (3) Izvedbeni sklep (EU) 2015/902 razveljavilo z utemeljitvijo, da sklep ne temelji na jasni ugotovitvi kršitve bistvenih zdravstvenih in varnostnih zahtev iz Direktive 2006/42/ES, ampak samo na neskladju s harmoniziranim standardom EN 60335-2-77:2010, medtem ko ji je harmonizirani standard EN 60335-2-77:2006 v zadevnem obdobju še vedno zagotavljal domnevno skladnost z navedenimi zahtevami (tj. od 3. septembra 2012 do 31. avgusta 2013) (4).
                  
               
                     (5)
                  
                  
                     Da bi izpolnila obveznost iz člena 266 Pogodbe o delovanju Evropske unije, mora Komisija sprejeti ukrepe, potrebne za izvršitev sodbe Splošnega sodišča.
                  
               
                     (6)
                  
                  
                     V ta namen se je Komisija posvetovala z zadevnimi stranmi.
                  
               
                     (7)
                  
                  
                     Proizvajalec je potrdil, da vrtna kosilnica ni bila proizvedena ali dana na trg v kateri koli državi članici EU od 1. septembra 2013. Potrdil je tudi, da je bila vrtna kosilnica na začetku leta 2014 umaknjena iz prodaje in distribucije v Latviji ter je zagotovil informacije o pravilni uporabi harmoniziranega standarda EN 60335-2-77:2006.
                  
               
                     (8)
                  
                  
                     Latvija je predložila informacije, iz katerih je razvidno, da je bil njen nacionalni ukrep še vedno v veljavi. Potrdila je tudi, da je ta ukrep temeljil zgolj na uporabi harmoniziranega standarda EN 60335-2-77:2010 in oceni na podlagi navedenega harmoniziranega standarda. Dodatne informacije, ki jih je predložila Latvija, niso zadostovale za dokaz o nepravilni uporabi harmoniziranega standarda EN 60335-2-77:2006.
                  
               
                     (9)
                  
                  
                     Glede na vse razpoložljive informacije in zlasti ob upoštevanju, da je latvijski ukrep temeljil na oceni skladnosti s harmoniziranim standardom EN 60335-2-77:2010, iz sodbe Splošnega sodišča z dne 26. januarja 2017 pa izhaja, da se je za proizvod v zadevnem obdobju uporabljal harmonizirani standard EN 60335-2-77:2006, se državni ukrep ne more šteti za upravičenega –
                  
               SPREJELA NASLEDNJI SKLEP:
         
            Člen 1
            Ukrep Latvije, ki prepoveduje dajanje na trg vrtne kosilnice Stiga Collector 35 EL (C350, 297352654/S13) proizvajalca GGP Italy SpA, via del Lavoro 6, 31033 Castelfranco Veneto, Italija, ni upravičen.
         
         
            Člen 2
            Ta sklep je naslovljen na države članice.
         
         
            V Bruslju, 3. decembra 2018
            
               
                  Za Komisijo
               
               Elżbieta BIEŃKOWSKA
               
                  Članica Komisije
               
            
         
         
            (1)  UL L 157, 9.6.2006, str. 24.
         
            (2)  Izvedbeni sklep Komisije (EU) 2015/902 z dne 10. junija 2015 o ukrepu prepovedi dajanja v promet kosilnice proizvajalca GGP Italy SpA, ki ga je sprejela Latvija v skladu z Direktivo 2006/42/ES Evropskega parlamenta in Sveta (UL L 147, 12.6.2015, str. 22).
         
            (3)  Zadeva T-474/15, Global Garden Products Italy SpA (GGP Italy) proti Evropski komisiji, ECLI:EU:T:2017:36.
         
            (4)  ECLI:EU:T:2017:36, točki 70 in 71.